Tijuana No! han a mexikanische Rockband aus Tijuana gwesn, ana Stod de direkt bei an'd Grenz zu de USA hipickd woan is. Wia si in Mexiko am Ãufaung vu de 1990a-Joa a neiche Rockmusi-Bewegung si büit hod, bei dea da Punk ois Stil und revoluzionäre Gschichtln ois Ideologie wichtig gwen han, woa de Band vum Beginn weg de konsequenteste und de streitlustigste Gruppm vu dea Bewegung. Tijuana No! woan außadem a Teu vum Aufschwung vu da spanisch-sproching Rockmusi und de easchte Ska-Band vum Laund, de politische Themen aufgriffn hod. De Band, de aus 6 Musika bestaundn hod, is außahoib vu eanara Hoamad voa oim üwa'n Manu Chao und'n Fermin Muguruza bekaunnt woan – zwoa Musika, mid denens vüi zsaummgoawat hom und de a ähnlichs Programm ghobt haum wia se. In Mexiko und Lateinamerika hans owa voa oim duach eanare sozial- und gsöischoftskritischn Texte, de si oft direkt gengs politische System vu dera Zeid gricht hom, und duach eana enge Zsaummenoawat mid da Reböingruppm EZLN bekaunnt woan.